**บทที่1**

**บทนำ**

**1.1 ความเป็นมาและความสำคัญของปัญหา**

ผ้าทอเพชรบูรณ์มีหลายชนิดตามการใช้งาน มีทั้งผ้ามัดหมี่ ผ้าขิด และผ้าพื้น ทอจากฝ้ายและใยสังเคราะห์ ผ้าทอเพชรบูรณ์แบ่งตามเขตภูมิศาสตร์วัฒนธรรมจะแบ่งเป็นสองเขต คือ ผ้าทอในเขตอำเภอตอนบนได้แก่ อำเภอหล่มเก่า อำเภอหล่มสัก และอำเภอเมือง กับผ้าทอในเขตอำเภอตอนล่าง ได้แก่ อำเภอหนองไผ่ อำเภอวิเชียรบุรี อำเภอวังโป่ง และอำเภอศรีเทพ ผ้าทอในแต่ละเขตมีลักษณะเฉพาะตัวที่โดดเด่นสวยงาม ผ้าที่ทอในเขตอำเภอหล่มเก่า อำเภอหล่มสัก มีลักษณะเด่นที่สี และเทคนิคการทำลวดลายที่เป็นเอกลักษณ์คือวัตถุดิบ จะใช้ฝ้ายและไหมที่ผลิตในครัว เรือน สีที่ใช้ย้อมใช้สีธรรมชาติซึ่งจะใช้สีที่นุ่มนวล มีสีคราม สีน้ำตาล เป็นต้น เทคนิคการลงลาย จะใช้การมัดหมี่และใช้ด้ายต่างสี ส่วนในเขตอำเภอตอนล่าง มีลักษณะคล้ายกับสิ่งทอในภาคอีสาน จะมีหลากสี และโครงสร้างของผ้าที่ใช้เป็นผ้านุ่ง

ประเภทผ้าพื้นเมืองตามการใช้สอย มีอยู่หลายประเภทด้วยกัน คือ

ผ้าห่มสีเขา  ทอจากผ้าฝ้ายมีลวดลายในโครงสร้างของผ้า ลวดลายส่วนใหญ่เป็นรูปสี่เหลี่ยมขนมเปียกปูน สีของผ้าเส้นด้ายที่ใช้ทอจะใช้สองสีใช้เป็นผ้าขนห่มและผ้าคลุมไหล่ในฤดูหนาว  
             ผ้าขาวม้า  มีทั้งชนิดทอจากฝ้ายและไหม ผ้าฝ้ายจะใช้ด้ายสองสี ได้ลวดลายเป็นรูปทรงสี่เหลี่ยมจตุรัส และสี่เหลี่ยมผืนผ้าตามที่ต้องการ ผ้าขาวม้าไหมส่วนใหญ่จะใช้เป็นผ้าพาดบ่าหรือผ้าพันเอว  
             ผ้าซิ่น  ผ้าซิ่นพื้นเมืองในเขตอำเภอตอนบน แตกต่างกับอำเภอตอนล่างโดยมีโครงสร้างของผ้าซิ่นเป็นสามส่วนคือหัวซิ่น ตัวซิ่น และตีนซิ่น  
             ซิ่นฝ้าย  เป็นซิ่นที่ใช้กันทุกครัวเรือน เพราะดูแลรักษาง่าย ทนทาน สีสวย ทำลวดลายได้ง่าย ลวดลายที่นิยมคือ ซิ่นลายมัดหมี่ ซิ่นมุก และซิ่นราชวัตร  
             ผ้าโสร่งไหม  เป็นผ้านุ่งของชาย ลวดลายของผ้าโสร่งเกิดจากการนำเอาผ้าไหมหลาย ๆ สี เข้ามาทอด้วยกัน ลวดลายจะเป็นรูปสี่เหลี่ยมผืนผ้า  
             ผ้าเบี่ยง  เป็นผ้าขาวเนื้อบาง ใช้สำหรับห่มทับเสื้อนอกคล้ายการห่มสไป ในอดีตการทอผ้าเบี่ยงจากฝ้าย ใช้การทอแบบลายธรรมดา  
            ลวดลายผ้าพื้นบ้าน  เป็นภูมิปัญญาชาวพื้นเมือง และเป็นมรดกทางวัฒนธรรมที่ถ่ายทอดจากอดีตมาจนถึงปัจจุบัน แบ่งออกได้ดังนี้ การทอธรรมดา  คือ การทอลายขัด ใช้ทอผ้าขาวม้า และผ้าซิ่น จะทำให้เกิดลวดลาย โดยวิธีทอด้วยเส้นด้ายต่างสีกันหรือจะใช้การทอมัดหมี่ก็ได้ การทอยกดอก  ทำให้เกิดลวดลายในตัว ภาษาถิ่นเรียกว่า เก็บชิด คือ ให้เส้นด้ายสานกันเป็นลวดลายตามที่ต้องการ

จากเนื้อหาข้างต้นทางผู้วิจัยเห็นถึงความสำคัญ ความสวยงามของลวดลายผ้าทอมือ และประวัติความเป็นมาที่เก่าแก่ของผ้าทอในจังหวัดเพชรบูรณ์ จึงได้ทำวิจัยสร้างสรรค์ที่ศึกษาและพัฒนาแนวทางการสร้างสรรค์ผลงานของผู้วิจัย นำเสนอการสร้างสรรค์ผ่านผลงานศิลปะสื่อประสมที่ได้รับแรงบันดาลใจจากลวดลายผ้าทอของจังหวัดเพชรบูรณ์ โดยการนำผ้าทอมาสร้างสรรค์เพื่อให้เกิดมุมมองใหม่ทางศิลปะด้วยเทคนิคการปักผ้าผสมผสานกับสื่อวัสดุต่างๆ ที่แสดงถึงความงดงามของลวดลายผ้าทอในจังหวัดเพชรบูรณ์ สร้างองค์ความรู้ทางการสร้างสรรค์ผลงาน และยังเป็นการอนุรักษ์ เผยแพร่ ศิลปวัฒนธรรมของจังหวัดเพชรบูรณ์

**1.2 วัตถุประสงค์ของการวิจัย**

1.2.1 เพื่อสร้างสรรค์ผลงานศิลปะสื่อประสมที่มีแรงบันดาลใจจากลวดลายผ้าทอ จังหวัดเพชรบูรณ์

1.2.2 เพื่อศึกษาการสร้างรูปแบบ เทคนิค วิธีการในการสร้างสรรค์ผลงานศิลปะสื่อประสมจากลวดลายผ้าทอ จังหวัดเพชรบูรณ์

1.2.3 เพื่อสร้างองค์ความรู้ในการสร้างสรรค์ผลงานศิลปะสื่อประสมที่มีแรงบันดาลใจจากลวดลายผ้าทอ จังหวัดเพชรบูรณ์

**1.3 ขอบเขตของการวิจัย**

1.3.1 ขอบเขตด้านข้อมูล

1.3.1.1 ข้อมูลจากเอกสาร ที่ได้ให้ความรู้เกี่ยวกับ ประวัติผ้าทอของจังหวัดเพชรบูรณ์ และการสร้างสรรค์ผลงานศิลปะสื่อประสม

1.3.1.2 ข้อมูลภาคสนาม เป็นข้อมูลที่ได้ลงพื้นที่ ศึกษา สังเกต และรวบรวมภาพถ่ายจากสถานที่จริงใน จังหวัดเพชรบูรณ์

1.3.2 ขอบเขตด้านเนื้อหา

1.3.2.1 การสร้างสรรค์ผลงานศิลปะสื่อประสม ที่มีแรงบันดาลใจจากลวดลายผ้าทอ จังหวัดเพชรบูรณ์

1.3.2.2 ผลงานศิลปะสื่อประสม ขนาดผันแปรตามความเหมาะสม จำนวน 4 ชิ้น

**1.4 ประโยชน์ที่คาดว่าจะได้รับ**

1.4.1 องค์ความรู้ในการสร้างสรรค์ศิลปะสื่อประสม ที่มีแรงบันดาลใจจากลวดลายผ้าทอ จังหวัดเพชรบูรณ์ เห็นคุณค่าของศิลปะที่สะท้อนเอกลักษณ์ของจังหวัดเพชรบูรณ์

1.4.2 กระบวนการในการสร้างสรรค์และพัฒนาผลงานศิลปะสื่อประสม เพื่อประโยชน์ในการศึกษาทางด้านศิลปกรรม

1.4.3 ผลงานศิลปะสื่อประสมเผยแพร่ต่อนักศึกษาทำให้เกิดการเรียนรู้ร่วมกันในชั้นเรียน และบูรณาการกับการเรียนการสอนในรายวิชาอื่นๆ ที่สามารถประยุกต์ร่วมกันได้

1.4.4 จดลิขสิทธิ์ผลงานศิลปะสื่อประสม “การสร้างสรรค์ศิลปะสื่อประสมจากลวดลายผ้าทอ จังหวัดเพชรบูรณ์”

**1.5 ทฤษฎี สมมุติฐาน และกรอบแนวความคิดของการวิจัย**

การสร้างสรรค์ผลงานศิลปะสื่อประสม ผ่านประสบการณ์ทางสุนทรียะของผู้วิจัย เพื่อสร้างองค์ความรู้และให้เกิดรูปแบบ เทคนิค วิธีการ ทางด้านการสร้างสรรค์ผลงานสื่อประสมที่มีแรงบันดาลใจจากลวดลายผ้าทอ จังหวัดเพชรบูรณ์

**1.6 นิยามศัพท์เฉพาะ**

**การสร้างสรรค์** คือ ความสามารถของมนุษย์ที่จะคิดแก้ปัญหาและพัฒนาจนสามารถประดิษฐ์ผลิตผลใหม่ๆ การคิดริเริ่มในสิ่งที่แปลกใหม่ เพื่อสนองความต้องการของตนเองและสังคม ดังนั้น การริเริ่มสร้างสรรค์จึงเป็นการกระทำให้ก้าวหน้าแปลกจากเดิม ดีขึ้น งดงามยิ่งขึ้น หรือมีคุณค่ายิ่งขึ้น

การที่มนุษย์รู้จักการสร้างสรรค์ ทำให้โลกได้รับการพัฒนาในด้านต่างๆ มีความเจริญก้าวหน้าจนถึงปัจจุบัน และเชื่อว่าโลกจะเปลี่ยนไปสู่ความเจริญทางวิทยาศาสตร์และเทคโนโลยีต่อไปในอนาคตอย่างไม่หยุดยั้ง ตราบใดที่ยังมีการสร้างสรรค์อย่างต่อเนื่อง

จุดเริ่มต้นของการสร้างสรรค์สิ่งต่างๆ ในโลกนี้ เกิดจากความคิดสร้างสรรค์ ซึ่งเป็นคุณสมบัติพิเศษของมนุษย์ จึงมีการศึกษาและพัฒนาความคิดสร้างสรรค์ของคนเราให้เจริญงอกงาม เพื่อเป็นพื้นฐานนำไปสู่ความเจริญก้าวหน้าของชาติบ้านเมือง เนื่องจากความคิดสร้างสรรค์สามารถที่จะฝึกฝน ทดลอง ปฏิบัติจนเกิดประสบการณ์ และนำไปสู่การค้นพบแนวทางใหม่ๆ เพื่อการสร้างงานต่อไป

ประเภทความคิดสร้างสรรค์ ความคิดสร้างสรรค์แบ่งออกเป็น 3 ประเภท ได้แก่

1. ความคิดสร้างสรรค์ทางความคิด (Creative in thinking) คือ การคิดแสวงหาแนวทางแก้ปัญหาและพัฒนางาน หรือการบริหารงานให้ประสบความสำเร็จ และเจริญก้าวหน้า รู้จักการศึกษา วิเคราะห์ปัญหา สาเหตุของปัญหา และแนวทางแก้ปัญหาเพื่อนำมาวางแผนงานต่อไป

2. ความคิดสร้างสรรค์ทางความงาม (Creative in beauty) คือ การสร้างสรรค์ความงามที่แปลกใหม่ให้งดงามและมีคุณค่ายิ่งขึ้น ซึ่งเป็นความคิดสร้างสรรค์ในทางปฏิบัติ เช่น การสร้างสรรค์งานศิลปะ การตกแต่งบ้าน ห้องเรียน สำนักงาน ให้มีความแปลกใหม่

3. ความคิดสร้างสรรค์ทางประโยชน์ใช้สอย (Creative in function) คือ การสร้างสรรค์ดัดแปลงสิ่งต่างๆ ให้มีคุณค่าทางประโยชน์ใช้สอย เช่น งานสิ่งประดิษฐ์ งานศิลปะที่นำวัสดุต่างๆ ผลิตผลงานขึ้นให้เกิดประโยชน์ใช้สอย เป็นต้น

**สื่อผสม** (Mixed media art) เป็นงานวิจิตรศิลป์ที่ผสมผสานสื่อหลาย ๆ ประเภทเข้าด้วยกัน ได้แก่ งานจิตรกรรม ประติมากรรม ภาพพิมพ์ หรืองานวาดเส้น ศิลปะสื่อผสมอาจมี 2 ลักษณะ เป็น 2 มิติ หรือ 3 มิติ ปัจจุบันการถ่ายทอดสร้างสรรค์ ผลงานทัศนศิลป์ไมจำกัดอยู่ กับการแสดงออกในลักษณะใด ลักษณะหนึ่งอาจเป็นการผสมกันทั้งการวาดเขียน การระบายสี การพิมพ์ ประติมากรรม รวมทั้งการผสมผสาน ทางเทคโนโลยี ใหม่ ๆ เช่นวิ ดี โอ คอมพิวเตอร์ เป็นต้น และวัสดุที่รองรับ ผลงานอาจไม่ใช่บนพื้นกระดาษ ผ้าใบ หรือเป็นรูปทรง 3 มิติ ธรรมดาอาจจะปรากฏอยู่บนสถาปัตยกรรม หรือภูมิประเทศ สิ่งแวดล้อมรอบตัวเรา หรือบนสื่อใหม่ ๆ ที่มีการพัฒนาตลอดเวลา